A Tanács határozata

(1994. június 20.)

az egyes tojásfajták forgalomba hozatalára vonatkozó részletes közegészségügyi feltételek megállapításáról

(94/371/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Bizottság javaslatára,

tekintettel a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre [1] és különösen annak II. melléklete 2. fejezetének első francia bekezdésére,

mivel a Közösségben folytatott kereskedelemre vonatkozó általános rendelkezéseket a 92/118/EGK irányelv II. fejezetében már meghatározták; mivel azonban a fent említett irányelv II. mellékletének 2. fejezetével összhangban különleges közegészségügyi feltételek megállapítására van szükség a tojások forgalomba hozatalára vonatkozóan; mivel elsőbbséget kell adni a tyúktojások azon bizonyos kategóriáinak, amelyeket közvetlen emberi fogyasztásra szánnak, és amelyeket nem a tojástermékek előállítását és forgalomba hozatalát érintő higiéniai és egészségügyi problémákról szóló, 1989. június 20-i 89/437/EGK tanácsi irányelvvel [2] összhangban előállított tojástermékekhez használnak fel;

mivel a feltételeknek figyelembe kell venniük a tojásra vonatkozó egyes forgalmazási előírásokról szóló, 1990. június 26-i 1907/90/EGK tanácsi rendelet [3] rendelkezéseit, valamint a tojásra vonatkozó egyes forgalmazási előírásokról szóló 1907/90/EGK rendelet végrehajtása részletes szabályainak bevezetéséről szóló, 1991. május 15-i 1274/91/EGK bizottsági rendelet [4] rendelkezéseit is;

mivel az Állat-egészségügyi Állandó Bizottság nem nyilvánított kedvező véleményt,

ELFOGADTA EZT A HATÁROZATOT:

1. cikk

(1) E határozat alkalmazásában az 1907/90/EGK rendeletben és az 1274/91/EGK rendeletben szereplő meghatározásokat kell alkalmazni.

(2) E határozat alkalmazásában azonban tojás alatt az alábbi típusú, emberi fogyasztásra szánt tyúktojásokat kell érteni:

- "A" osztályú,

- nem hűtött, illetve nem tartósított "B" osztályú,

- osztályozatlan tojások.

(3) Az 5. cikk sérelme nélkül e határozatot nem kell alkalmazni olyan tojások esetében, amelyeket tojástermékek előállítására vagy a 89/437/EGK irányelvvel összhangban engedélyezett élelmiszeripari vállalkozásoknak történő leszállításra szántak, feltéve hogy az ilyen tojásokat tartalmazó csomagokon e rendeltetést egyértelműen jelzik.

2. cikk

Az előállító telephelyén és a fogyasztónak történő értékesítésig a tojásokat száraz, közvetlen napfénytől védett helyen, valamint lehetőség szerint állandó hőmérsékleten kell tárolni és szállítani.

3. cikk

(1) Az 1274/91/EGK rendelet 1. cikkében meghatározott gyűjtési és csomagolási határidők sérelme nélkül a tojásokat a tojásrakástól számított legfeljebb 21 napon belül kell eljuttatni a fogyasztóhoz.

(2) A vonatkozó eladhatósági időtartam a minimális minőségmegőrzési időpontból levont hét napnak felel meg.

(3) Azon tagállamok, amelyek e határozat kihirdetésének napján a területükön:

a) a tojás raktározására szolgáló helyre, valamint az egyik raktárból a másikba történő szállításra vonatkozó hőmérséklet;

vagy

b) a fogyasztót a betartandó higiéniás szabályokról tájékoztató címkézés

tekintetében különös követelményeket alkalmaznak, e követelményeket a Szerződés általános rendelkezéseinek betartása mellett tarthatják fenn.

A b) pontban említett részleteket a fogyasztónak történő eladás időpontjában kell feltüntetni, azon esetek kivételével, amikor azokat a csomagolóközpont tünteti fel a csomagoláson.

4. cikk

Az 1907/90/EGK rendelet 2. cikkének (3) bekezdésében előírt esetekben az e határozat 3. cikkének (2) bekezdésében előírt minimális minőségmegőrzési időpontot egyértelműen fel kell tüntetni:

i. a standon vagy a járművön elhelyezett, a minőségmegőrzési időpontot egyértelműen jelző felirattal;

vagy

ii. egy előre nyomtatott értesítéssel, amelyet a csomagoláson helyeznek el vagy a tojásokkal együtt a vásárlás időpontjában adnak át a fogyasztónak.

5. cikk

Csak az 1907/90/EGK és az 1274/91/EGK rendelet követelményeivel összhangban lévő kis vagy nagy kiszerelésű tojások vagy a 89/437/EGK irányelvvel összhangban előállított tojástermékek használhatók fel a vendéglátóipari konyhákon – az éttermeket is beleértve –, valamint a tojástermékek vagy a tojást tartalmazó termékek nem ipari célú előállításához.

6. cikk

A tagállamok megteszik a szükséges intézkedéseket az e határozatban – különösen annak 3. cikkének (1) bekezdésében – előírt szabályok betartásának biztosítása érdekében.

Bármely nehézség esetén a 89/662/EGK irányelv vonatkozó rendelkezéseit kell alkalmazni.

7. cikk

E határozatot 1996. június 30. előtt felül kell vizsgálni, miután az Állat-egészségügyi Tudományos Bizottság véleményezte a tárolás és a szállítás vonatkozásában – a 92/118/EGK irányelv 18. cikkével összhangban – betartandó időpont/hőmérséklet-párokat.

8. cikk

Ezt a határozatot legkésőbb 1995. január 1-jétől kell alkalmazni.

9. cikk

Ennek a határozatnak a tagállamok a címzettjei.

Kelt Luxembourgban, 1994. június 20-án.

a Tanács részéről

az elnök

G. Moraitis

[1] HL L 62., 1993.3.15., 49. o.

[2] HL L 212., 1989.7.22., 87. o. A legutóbb a 91/684/EGK irányelvvel (HL L 376., 1991.12.31., 38. o.) módosított irányelv.

[3] HL L 173., 1990.7.6., 5. o. A legutóbb a 2617/93/EGK rendelettel (HL L 240., 1993.9.25., 1. o.) módosított rendelet.

[4] HL L 121., 1991.5.15., 11. o. A legutóbb a 3300/93/EK rendelettel (HL L 296., 1993.12.1., 52. o.) módosított rendelet.

--------------------------------------------------